Dikasterij za službo ljubezni

Dikasterij za službo ljubezni, v nekaterih virih tudi »Dikasterij za karitativno služenje« (latinsko Dicasterium pro Servitio Caritatis) je dikasterij Rimske kurije, ustanovljen z apostolsko konstitucijo papeža Frančiška Praedicate Evangelium, objavljeno 19. marca 2022. Ta je stopila v veljavo na binkošti, 5. junija 2022. Z apostolsko konstitucijo Praedicate Evangelium je papež Frančišek Apostolsko elemozinjerijo povzdignil na raven dikasterija. Naslov Apostolske elemozinjerije je dikasterij obdržal tudi v delu uradnega naslova in grba, njegov prefekt pa tudi naslov in funkcije apostolskega elemozjonjerja. Naloge Dikasterij je pristojen za sprejemanje, iskanje in pridobivanje prostovoljnih donacij za dobrodelne dejavnosti, ki jih papež opravlja za najbolj potrebne pomoči. (Praedicate Evangelium, člen: 81) Prefekt dikasterija, v funkciji papeškega miloščinarja (apostolskega elemozjonjerja), je pristojen za podeljevanje apostolskega blagoslova, z ustrezno overjenimi pergamentnimi listinami, (Praedicate Evangelium, člen: 81) ki jih je mogoče dobiti v uradih dikasterija v Rimu (Praedicate Evangelium, člen: 81), po novem pa tudi naročiti preko spletne strani dikasterija. Dikasterij »za karitativno služenje« v sodelovanju z drugimi pristojnimi dikasteriji, s svojo dejavnostjo izkazuje skrb in bližino papeža, kot pastirja vesoljne Cerkve, do tistih, ki so v stanju skrajne potrebe, izključenosti in revščine, kakor tudi hude nesreče. Tako kakor tudi druge kurijske ustanove dikasterij opravlja svoje delo pomoči v imenu papeža, ki v primerih posebne potrebe ali drugih izrednih razmer, osebno določi oblike pomoči. (Praedicate Evangelium, člen: 79) Čeprav dikasterij ni pristojen posegati in vplivati na delovanje zveze katoliških humanitarnih organizacij Karitas, ima pravico in dolžnost sodelovati z njo, kadar gre za večje humanitarne pobude, ki zahtevajo usklajen odziv Cerkve. Zgodovina Apostolska elemozinerija in tudi sedanji dikasterij s svojim poslanstvom imata svoje korenine v najzgodnejši krščanski dobi, ko je Cerkev revnim in pomoči potrebnim dajala največjo prednost. Izbrani diakoni so bili poklicani, da opravljajo to dejavnost. (Apd 6,1-7) Apostolska elemozinerija (Elemosineria Apostolica) je urad Svetega sedeža, ki že stoletja skrbi za dejavno karitativno pomoč v imenu papeža. Gre za eno najstarejših ustanov Rimske kurije, katere korenine segajo vsaj v srednji vek, papež Pavel VI. pa je to kurijsko ustanovo pooblastil, da v imenu papeža nudi splošne usluge in pomoč. Glavne naloge elemozinerije so: pomoč najbolj ubogim: brezdomcem, beguncem, bolnim in ljudem v stiski, zlasti v Rimu in okolici, koordinacija dobrodelnih akcij, v primeru naravnih nesreč, vojn ali humanitarnih kriz; podeljevanje apostolskih blagoslovov preko uradnih pergamentnih listin, od katerih prispevki gredo v dobrodelne namene; zbiranje in razdeljevanje donacij: od posameznikov, podjetij in organizacij, ki želijo prispevati k papeževi karitativni dejavnosti. Z apostolsko konstitucijo Praedicate Evangelium papeža Frančiška (2022) je bila Apostolska elemozinerija povzdignjena na raven dikasterija in sedaj deluje kot Dikasterij za službo ljubezni. Organiziranost Dikasterij vodi prefekt, ki je znan tudi kot papeški miloščinar - apostolski elemozjonjer. Prefekti Kardinal Konrad Krajewski je bil osebno 3. avgusta 2013 imenovan za papeškega miloščinarja - apostolskega elemozjonjerja (lat. elemosynarius apostolicus) in kot tak za člana papeževega gospodinstva. Z začetkom nove kurialne strukture, ko je bila z apostolsko konstitucijo Praedicate Evangelium Apostolska elemonzinerija leta 2022 povzdignjena v dikasterij, je bil brez prekinitve formalno potrjen kot prefekt Dikasterija za službo ljubezni. Prefekt Krajewski je znan po tem, da osebno dostavlja pomoč in se pogosto srečuje z ljudmi na robu družbe. Sklici Viri Ekpo, Antony (2025). Rimska kurija: zgodovina, teologija in organizacija. Družina. COBISS 227235843. ISBN 978-961-04-1168-0. Rebić, Adalbert; Bajt, Drago (2007). Splošni religijski leksikon: A-Ž. Modrijan. COBISS 235261696. Glej tudi Dikasterij Zunanje povezave Svetovni dan revnih: Papež na kosilu z osebami v socialni stiski pridobljeno 18. novembra 2024